ДахагъэкIэ гъэнщIа лэжьыгъэхэр
Музейхэм я дунейпсо махуэм ирихьэлIэу къызэIуахауэ КъБР-м и Лъэпкъ музейм щагъэлъагъуэ сурэтыщI Хъалил Миланэ и лэжьыгъэхэр. Абы и саулыкъукIэ екIуэкIа зэIущIэм къыщыпсэлъащ музейм и унафэщI, тхыдэ щIэныгъэхэм я кандидат Накуэ Феликс.
Хъалил Миланэ
Музейм и пэшым щагъэлъагъуэ лэжьыгъэхэм Миланэ и гуи и пси зэрыхилъхьар нэрылъагъуу, абыхэм хуабагъэ къазэрыпкърыкIыр зыхыбощIэ. Лъэпкъым и блэкIамрэ и нобэмрэ зэпызыщIэ, тхыпхъэхэр, плъыфэхэр куэду щызэхэухуэна лэжьыгъэхэм удахьэх. Сурэтхэр дахагъэкIэ зэрыгъэнщIам къыдэкIуэу, икIи уагъэгупсысэ, — жиIащ Накуэм.
КъБР-м и СурэтыщIхэм я зэгухьэныгъэм и унафэщI Темыркъан Геннадий къыхигъэщащ Хъалил Миланэ зэфIэкI зыбгъэдэлъ, Iуэху бгъэдыхьэкIэ щхьэхуэ, зи хъэтI зиIэж сурэтыщIхэм зэращыщыр, и лэжьыгъэхэр зэрыщIэщыгъуэр, ахэр куэдым ягу зэрыдыхьэр. Ар ехъуэхъуащ ехъулIэныгъэ, дэрэжэгъуэ иIэну, дяпэкIи зиужьыну, и цIэр жыжьэ щыIуну.
Псалъэ гуапэхэм къыпызыща скульптор ГъукIапщэ Арсени жиIащ Миланэ зыдэлажьэ «Нур» сабий журналми и зэфIэкIхэр зэрыщынэрылъагъур, сурэтыщI гъуазджэм хэлъхьэныгъэ куэд хуищIыну, и лэжьыгъэхэмкIэ республикэм исхэр дяпэкIи игъэгуфIэну, игъэгушхуэну зэригуапэр.
Хъалил Миланэ и лэжьыгъэхэм ятеухуа я Iуэху еплъыкIэхэр къагъэлъагъуэу выставкэм къыщыпсэлъащ сурэтыщI Аккизовэ Имарэ, Тхыдэ, щэнхабзэ фэеплъхэр хъумэнымкIэ урысейпсо зэгухьэныгъэм и щIыналъэ къудамэм и унафэщI, КъБР-м и цIыхубэ усакIуэ Созаев Ахъмэт, нэгъуэщIхэри. Абыхэм жаIар къызэщIэпкъуэжмэ, Миланэ и Iэдакъэ къыщIэкIа арджэнхэр бгъэхьэзырыным гугъуехь ин пылъщ, зэфIэкI ин, ерыщагъ ббгъэдэмылъмэ, ахэр къохъулIэнукъым.
Хъалил Миланэ фIыщIэ яхуищIащ гъэлъэгъуэныгъэр къыщызэрагъэпэщым къадэIэпыкъуахэм, выставкэм зыкърезыгъэхьэлIахэм, КъБКъУ-м дизайнымкIэ и колледжым щезыгъэджахэм.
ТЕКIУЖЬ Заретэ.
Сурэтхэр Къарей Элинэ трихащ.
